Vrywilligers sit hand by tydens staking by tehuisVrywilligers help om inwoners van die San Michele-tehuis in Brakpan te versorg (18 November 2018). Foto: Verskaf Lede van die publiek het Sondag ingespring om hand by te sit om psigiatriese en gestremde pasiënte van die San Michele-tehuis in Brakpan aan die Oos-Rand te bad, te voer en te versorg nadat die personeel van dié tehuis Vrydag begin staak het. Maroela Media het vroeër berig die sowat 200 pasiënte in die tehuis is aan hul eie genade oorgelaat nadat nagenoeg 90 personeellede, wat onder meer versorgers, kosmakers en skoonmakers insluit, oor lone en bonusse begin staak het. Die staking is ŉ beskermde staking aangesien onderhandelinge by die Kommissie vir Versoening, Bemiddeling en Arbitrasie (KVBA) op ŉ dooiepunt uitgeloop het. Die bestuur van die tehuis het met hul hande in hul hare gesit en Solidariteit Helpende Hand het dadelik ingetree om te help. Phillip Bruwer, woordvoerder van Helpende Hand, sê talle lede van die gemeenskap het aangebied om by die tehuis te kom help nadat hulle op Maroela Media van die benarde situasie gelees het. “Helpende Hand-vrywilligers en lede van die gemeenskappe van Brakpan, Benoni, Nigel, Springs, Pretoria, Krugersdorp en Roodepoort het ons gekontak en aangebied om te help,” sê Bruwer. Vrywilligers wat help om inwoners van die San Michele-tehuis in Brakpan te versorg (18 November 2018). Foto: Verskaf “Selfs studente en skoolkinders het waardevolle studietyd opgeoffer om in te spring om te help om vir die pasiënte kos te maak, hulle te voer, te versorg en die kamers en sale skoon te maak.” Daar is ook seker gemaak dat al die pasiënte hul nodige medikasie kry. Hy sê daar was genoeg vrywilligers om ŉ oggendskofspan van 20 mense en ŉ middagskofspan van nog 20 mense saam te stel. Nog ŉ span sal deur die nag aan diens wees, maar dié span is kleiner omdat die pasiënte dan slaap en die versorgingswerk minder is. Hy sê stakende personeellede het wel probeer om die vrywilligers te verhoed om die tehuis binne te kom, maar AfriForum se plaaslike buurtwag het gehelp om die vrywilligers veilig in die gebou in te kry. “Daar is tans steeds ŉ groep van ongeveer 20 stakers wat buite die tehuis sing en betoog, maar hulle is nie gewelddadig nie. Dit was gelukkig nog nie nodig om die polisie se hulp in te roep nie en die AfriForum-buurtwaglede hou heeltyd ŉ wakende oog oor die situasie,” sê Bruwer. Vrywilligers help om inwoners van die San Michele-tehuis in Brakpan te versorg (18 November 2018). Foto: Verskaf Hy sê die bestuur van Helpende Hand en verteenwoordigers van die departement van gesondheid is tans in ŉ vergadering met die bestuur van die tehuis om te besluit op die pad vorentoe. “Ons het steeds ŉ dringende behoefte aan vrywilligers om môre te kom help by die tehuis. Mense wat kan kom help word versoek om ŉ e-pos te stuur na [email protected] met die tye wanneer hulle beskikbaar is om te help.” Bruwer sê mense wat nie self by die tehuis kan hulp aanbied nie of ver woon, kan steeds deur skenkings help om die nood te verlig. “Die tehuis benodig dringend doeke vir volwassenes, klere, onderklere, skoene en toiletware vir die inwoners. Mense kan skenkings na die tehuis bring of geld skenk waarmee ons hierdie goed sal gaan aankoop.” Bruwer sê enigiemand wat betrokke wil raak of hulp wil aanbied, kan ŉ e-pos stuur na [email protected]. “Ons wil baie dankie sê aan almal wat hul harte vir hul medemens oopgemaak en hul tyd opgeoffer het om te kom help. Ons is baie dankbaar vir elkeen wat op een of ander manier help om die las ligter te maak.”